Jabuli 42
BUK ME ARYO
Miti me bedo cok ki Lubaŋa
1Kit macalo til yenyo kwede kulu ma piine tye ka mol,
an bene atye ka yenyo ki i cwinya kit meno,
ayenyo in, ai Lubaŋa.
2Cwinya mito anen Lubaŋa, en Lubaŋa makwo-ni
Abicito ka neno waŋ Lubaŋa awene wek awore?
3Pig waŋa doŋ odoko camma
i dyeceŋ naka wa i dyewor ducu,
ma noŋo dano gipenya teretere ni,
“Lubaŋani tye kwene?”
4Cwinya dem woko,
ka apo i kom lok magi:
kit macalo acito kacel ki lwak kun atelo wigi,
ma wawoto i rek ma gurye aryeya me cito i ot pa Lubaŋa,
kun lwak gidaŋŋe ki yomcwiny ma giwero wer me pwoc,
i kare me kwero nino madito.
5Piŋo cwinya poto, dok abedo ki cwercwiny?
Dok piŋo awinyo lwak par madwoŋ i cwinya?
Pud abigeno Lubaŋa aye, dok abipake bene,
Lalar mera ki Lubaŋana.
6Cwinya poto, miyo apo piri
ki i lobo me Jordan ki Kermon, ki i got Mijar.
7Nam madoŋo matut lwoŋo nam wadigi
ki i mor pii ki i waŋ acurcurri;
biamwonyini ducu me pii ma twagge doŋ otyeko mwonya woko licwic.
8Rwot miyo mar mere ma pe lokke ryeny i koma i dyeceŋ;
ci i dyewor awero wer me pake, kun alego Lubaŋa ma miyona kwo.
9Abiwaco bot Lubaŋa ni, “In gotta;
piŋo wii owil woko i koma? Piŋo awoto ma akumo akuma
kun lakworra bene una twatwal?”
10Nen calo atye ki bur marac twatwal mudet i koma
pien lukworra gibedo ka yeta, kun gipenya teretere ni,
“Lubaŋani-ni tye kwene?”
11Piŋo cwinya poto, dok abedo ki cwercwiny?
Piŋo awinyo lwak par madwoŋ i cwinya?
Pud abigeno Lubaŋa aye, dok abipake bene.
Lalar mera ki Lubaŋana.